次韵蔣教授喜雨
作者：王十朋
朝代：宋

paragraphs: 我來遥自東甌東，賢非朱邑鄉守桐。
半年爲郡治亡狀，四月不雨心憂農。
水田龜拆秧已老，雲霓望斷天穹隆。
少學春秋老欲用，區區願請應上公。
真人不待瓣香禱，紫帽已有微雲蒙。
沛然一雨四境足，眼見䆉䅉青連空。
皇天愛民恕守罪，有始其賜寧無終。
既令地免晉國赤，亦不水似堯時洪。
廣文先生坐絳帳，憂國心與黄堂同。
揮毫作誦繼吉甫，開卷穆穆生清風。